劉檢詳新除
作者：釋居簡
朝代：宋

paragraphs: 南北分疆後，關河氣不清。
有才皆瑣屑，臨事少崢嶸。
嵩華俱崷崒，岷峨獨抗衡。
卯金重耀德，藜杖復尋盟。
火老隨秋灺，凉深伴月生。
虛凝仙掌泫，縹緲慶雲明。
肯室高名節，寬西舊老成。
空群嘉駿産，跨竈大家聲。
問望公輿論，芬香藹旦評。
尺書賢十部，全璧藐連城。
一歲尋佳處，重陽欠好晴。
風輕茱未紫，露重菊初榮。
春玉新嘗稻，挼香試剪橙。
滿城風雨句，不足配餐英。